google/wiki40b huggingface dataset:
Vatsakestevahesein

Vatsakestevaheseinaks (ladina septum interventriculare) nimetatakse enamiku selgroogsete loomade südame vasaku ja parema vatsakese vahelist, peamiselt südamelihaskoest seina.

Inimestel

Vatsakeste vahesein formeerub lootel 4.–8. rasedusnädalal, arenedes südame tipust ülespoole kasvava kurru liitumisel endokardi padjandist allapoole areneva õhukese membranoosse vaheseinaga.

Patoloogia

Vatsakestevaheseinas olevat auku klassifitseeritakse nii loomadel kui ka inimestel kaasasündinud südamerikkena ja diagnoosiks on vatsakestevaheseina defekt.
70–90% vatsakestevaheseina defektidest asuvad vatsakeste vaheseina basaalses (membranoosses) osas.
Alūksne loss

Loss

Uusgooti stiilis loss ehitati aastatel 1860–1863 Alexander von Vietinghoff-Scheeli ajal. Selle ümber on säilinud mitmed kõrvalhooned: valitsejamaja (endine mõisa häärber), aidad ja aednikumaja. Praegu asub lossis Alūksne muuseum.

Lossipark

Lossi ümber on suur XIX sajandil rajatud inglise stiilis park, mis piirneb Alūksne järve rannaga; lossipark on üks liigirikkamaid Lätis. Seal asub XVIII sajandil rajatud regulaarse planeeringuga ampiirstiilis väravatega aed. Pargis on veel mitmeid väiksemaid dekoratiivseid elemente nagu Aiolose ja Pomona templid, Vietinghoffide mausoleum (arhitekt Johann Wilhelm Krause), laternatega Veneetsia sild, palmimaja, hiina paviljon, linnupaviljon, Aleksandri paviljon ja Otto von Vietinghoffi graniitobelisk. Parki ja järvesaarel paiknevat Aluliina ordulinnust ühendab puust sild.
Max Scheler

Max Ferdinand Scheler (22. august 1874 München – 19. mai 1928 Frankfurt) oli saksa filosoof.
Ta tegeles fenomenoloogia, eetika ja filosoofilise antropoloogiaga.
Inimese kohta maailmas iseloomustades nimetas ta teda Neinsagenkönner'iks (selleks, kes võib eitada).
Laulumäe kivi

Laulumäe kivi (ka: Laulikumäe kivi, Laulimäe kivi) on rabakivist hiidrahn, mis asub Harju maakonnas Jõelähtme vallas. 
Rabakivi mõõtmed on 15,9 x 13,1 x 5,0 m, ümbermõõt 43,2 m ja maht (maapealne) 317 m³.
Karin Jaani

Karin Jaani (27. august 1952 Ahja – 7. oktoober 2009) oli Eesti diplomaat ja poliitik.
Karin Jaani lõpetas Tartu 1. Keskkooli 1970. aastal ning Tartu Ülikooli inglise filoloogina 1980. aastal.
Ta on töötanud muu hulgas õpetajana Tilsi lastekodus, tõlgina Eesti NSV Varumisministeeriumis ning sekretärina Eesti Kirikute Nõukogus.
Aastal 1992 valiti ta Isamaa nimekirjas Riigikokku. Riigikogu järgmisse koosseisu 1995. aastal valiti ta juba Parempoolsete nimekirjas. Sama aasta sügisel loobus Karin Jaani oma mandaadist, et asuda Eesti esindajaks Euroopa Nõukogu juures. Sellest sai alguse tema karjäär diplomaadina.
Karin Jaani on töötanud Riigikogu välissuhete osakonna direktori ning välisministeeriumi 2. poliitikaosakonna peadirektorina.
Aastatel 2001–2005 oli ta Eesti suursaadik Moskvas. Alates 2006. aastast oli Karin Jaani Eesti suursaadik Montenegros, kes resideeris kuni oktoobrini 2008 Tallinnas, seejärel Brüsselis.
2008. aastast oli Karin Jaani Eesti suursaadik Belgias ja Luksemburgis.

Isiklikku

Karin Jaani oli abielus vaimulik Jaan Jaaniga.
Abomey platoo

Abomey platoo on platoo Beninis Abomey ümbruses. Selle kõrgus on 100–250 m üle merepinna.
Platoo koosneb savidest kristallilisel alusel.
Abomey platoolt sai alguse Dahomee kuningriik.
24 (Tallinna bussiliin)

24 on Tallinna bussiliin, mis sõidab Mustamäe ja Estonia vahel.
Liini teenindab Tallinna Linnatranspordi AS ning liiklus toimub tööpäevadel.
Dendrofloora

Dendrofloora on puittaimede floora ehk mingi ala puittaimede liigiline koosseis.
Näiteks on rikka dendroflooraga Raadi park Tartus ja Kadrioru park Tallinnas, kuhu on erinevatel aegadel istutatud mitmeid võõrpuuliike.
Eesti pärismaises dendroflooras on ligikaudu 80 liiki.
Harry Pfaff

Elulugu

Lõpetas 1909 Tartu Reaalkooli, 1918 Riia Polütehnilise Instituudi tehnoloogiainsenerina. Oli 1922–36 Eesti Tehnilise Järelevalve Seltsi Lääne- ja Pärnumaa piirkonna aurukatelde ja tõsteseadmete insener, aastast 1936 Eesti Rahvusliku Jõukomitee meh seadmete järelevalve-insener. Tegutses soojusasjanduse lektorina mitmesugustel tehnikakursustel.

Teadustöö

Uurimisvaldkonnad: jõumajanduse ratsionaliseerimine, kütteasjandus, tehnoloogiline auru tootmine. Töid piimatööstuse energiavarustusest. Insenerikoja mehaanikasektsiooni liige.
Nemaha maakond (Nebraska)

Nemaha maakond (Nemaha County) on maakond USA-s Nebraska osariigis. Geograafilised koordinaadid on 40°39' N, 95°85' W.
Maakonna halduskeskus ja suurim linn on Auburn.
Maakonna pindala on 1067 km², millest 8 km² moodustab veepindala.
Elanike arv oli 2010. aasta rahvaloenduse järgi 7248. Aastal 2000 oli elanike arv 7576.

Ajalugu

Nemaha maakond moodustati 1855. aastal ning algselt sai maakonna halduskeskuseks Brownville. 1883 muudeti halduskeskuseks Auburn.
Vladimir Raska

Vladimir Raska (algselt Heinrich Raska; 15. veebruar 1852 Abja-Päraküla, Halliste kihelkond – 23. oktoober 1919) oli eesti rahvusliku liikumise tegelane ja õigeusu vaimulik.
Sündis Abja-Pärakülas Tõõtsimõisa taluperemehe pojana. Õppis kohalikus vallakoolis, aastatel 1872–1874 Tartu gümnaasiumis, aastatel 1875–1876 Pärnu gümnaasiumis. Tartu Ülikooli usuteaduskonnas õppis ta aastatel 1877–1886 (ei lõpetanud ülikooli). Ülikoolis olles oli aastast 1877 Eesti Üliõpilaste Seltsi liige ja võttis aktiivselt osa eesti seltskonna tegevusest. Kuid pärast mitmekordset teoloogia lõpueksami äpardumist astus ta aastal 1886 vene õigeusku ja õppis Peterburi Vaimulikus Akadeemias aastatel 1886–1891, lõpetas Peterburi Vaimuliku Akadeemia kandidaadina. Pühitseti preestriks 9. märtsil 1891.
Oli aastatel 1891–1919 Prangli-Maaritsa õigeusu koguduse preestriks. Töötas Kuuste ministeeriumikoolis usuõpetajana.
Näitlemine

Näitlemine on kehastumine teiseks tegelaseks või olendiks teatris, televisioonis, filmis, raadios või mujal meedias.
Näitlemiseks on vaja mitmesuguseid oskusi, nagu näiteks hästi arenenud kujutlusvõimet, emotsionaalset ja selget kõnet ning füüsilist ja vokaalset ilmekust. Elukutsena tegelevad näitlemisega näitlejad.

Näitekunstiõpe Eestis

Eestis on võimalik teatritööd õppida Eesti Muusika- ja Teatriakadeemia lavakunstikoolis ja Tartu Ülikooli Viljandi Kultuuriakadeemias.

Ajalugu

Arvatakse, et maailma esimesed näitlejad olid antiikkreeklased.
Ba riik

Territoorium

Algselt oli Ba aladel ka Hani jõe org, pealinn oli Yicheng; hiljem olid balased sunnitud tänu Chu riigi laienemisele läände, Sichuani jõgikonna juurde liikuma. Chu laienemine sundis balasi mitmetel kordadel ka pealinna vahetama. Neljanda sajandi eKr kroonikate andmetel oli Bal mitmeid administratiivseid pealinnu, Jiangzhou (Chongqing Shi), Dianjiang ja Pingdu, lõpuks jäi pealinnaks Langzhong. Sõdivate riikide ajastul piirnesid kõik võimsamad riigid, Qin, Chu ja Shu Baga.
A(H1N1)2009 gripipandeemia

A(H1N1)2009 gripipandeemia on 2009. aastal alanud inimeste seagripi viiruse põhjustatud ja ülemaailmselt levinud gripipandeemia (laustaud).  
Aprillis 2009 sai alguse esmalt seagripi nime all tuntud gripipuhang, mida põhjustab inimeselt inimesele nakkav A-tüüpi gripiviiruse alatüüp H1N1. 
Haiguste Kontrolli ja Tõrje Keskuse andmetel isoleeriti 21. aprillil 2009 Lõuna-Californias kahel respiratoorse nakkusega lapse proovidest uus viiruseliik. 
Nimi pärineb oletusest, et viirus on pärit sigadelt; uuemate uuringute andmetel on tegu neljakordse reassortantviirusega: ühe inimgripi-, ühe linnugripi- ja kahe seagripiviiruse kombineerumisel tekkinud uue viirustüübiga.  
Viiruse sünnikoduks peetakse Aasiat, kust see levis Ameerika mandrile ning tekitas esimese epideemiakolde Mehhikos. Juuni algul kuulutas Maailma Terviseorganisatsioon (WHO) välja pandeemia. 2010. aasta seisuga on maailmas kokku haigestunud miljoneid inimesi, neist 17 686 on gripi tagajärjel surnud. Üldiselt on gripp eluohtlik väikelastele, vanuritele ja nõrgenenud lümfoid(-immuun)süsteemiga inimestele. On oletatud, et uus gripiviirus võib teatud juhtudel olla eluohtlik ka muidu tervetele inimestele, kutsudes esile ülitugeva immuunvastuse.
25. aprillil 2009 kuulutas Maailma Terviseorganisatsioon uue gripipandeemiaga seoses välja rahvusvahelise tähtsusega rahvatervisealase hädaolukorra.
Hausa keel

Sugu

Hausa keeles eristatakse mees- ja naissugu, kusjuures sugu markeeritakse ainult ainsuses. Sugude väljendamiseks on järgmised võimalused:
1) Erinevate sõnade kasutamine: oba (isa) – uwa (ema), mutum (mees) – matše (naine);
2) Lisasõnade kasutamine (miši või namiši – mees, matše – naine): da namiši (meeslaps=poiss), dia matše (naislaps=tüdruk);
3) Erinevad sõnalõpud: naissoost nimisõnadel on tavaliselt lõpus -a, meessoost nimisõnadel võib lõpus olla ükskõik milline vokaal, nt sariki (kuningas) – saraunia (kuninganna).
Omadussõnad ühilduvad nimisõnaga soos ja arvus.

Kääne

Hausa keeles on ainult omastav kääne, mida väljendatakse partiklite na (meessugu) ja ta (naissugu) abil:
Riga ta Abbega (Abbega jope)
Kwara na šinkaffa (riisitera)
Kiire häälduse tõttu võib vokaal a ühendis na ära kaduda ning sellisel juhul osutab omastavale käändele kahe substantiivi vahel paiknev n:
Suna-n-yaro (poisi nimi)

Käskiv kõneviis

Käskivat kõneviisi märgitakse isikulise asesõna lisamisega verbivormi ette: ka-taffi (m) – 'sina mine', ku-taffi – 'teie minge'. Eitust väljendatakse partikli ba kordusega: ba ka-taffi ba – 'sina ära mine'.

Tingiv kõneviis

Tingivat kõneviisi väljendatakse sidesõnade kadan ja en abil (tähenduses 'kui').

Sõnajärg

Hausa keele sõnajärg on SVO (subjekt-verb-objekt), mis on teine kõige levinum sõnajärjetüüp maailmas. Morfoloogiliselt tüübilt kuulub hausa keel aglutineerivate keelte hulka.

Arvsõnad

Hausa keele arvsõnad ühest kümneni:
üks – daya
kaks – biyu a
kolm – uku
neli – huɗu
viis – biyar
kuus – shida
seitse – bakwai
kaheksa – takwas
üheksa – tara
kümme – goma
Dannenbergi krahvkond

Ajalugu

Tol ajal elasid talunikud ja käsitöölised krahvilossi ümber ning tekkis Dannenbergi küla, kuigi nimi Dannenberg oli varem olemas. Aastatel 1223 kuni 1225 hoidis krahv tänapäevani säilinud lossitornis (Valdemari torn) vangistuses Taani kuningat Valdemar II ja tema poega, kelle oli siia toonud Heinrich von Schwerin. Aastal 1303 loovutas viimane krahv Nikolaus krahvkonna 40 margase aastarendi eest Braunschweigi ja Lüneburgi hertsogile Otto Rangele. Sealt alates kuulus endine krahvkond Lüneburgi vürstkonnale. Aastal 1306 suri Dannenbergi liin välja. 15. sajandi alguses jagati Dannenberg taas välja kui hüvitise vorm uuele liinile, kuid valitsev hertsog Celles säilitas konkreetsed suveräänsed õigused.
Rahvusvaheline stiil

Rahvusvaheline stiil (inglise keeles international style) oli modernistliku arhitektuuri juhtiv vool 1930.–1960. aastatel.
Selle arhitektuuristiili esmaviljelejad olid Walter Gropius, Peter Behrens ja Hans Hopp Saksamaal. Stiili väljapaistvad järgijad olid Le Corbusier (Prantsusmaa), Ludwig Mies van der Rohe (Saksamaa–USA) ja Jacobus Oud (Holland).
Mõiste "international style" võeti kasutusele 1932. aastal USA-s. Sel ajal toimus New Yorgi moodsa kunsti muuseumis rahvusvaheline moodsa arhitektuuri näitus, mille kuraatorid olid Henry-Russell Hitchcock ja Philip Johnson. Nende eesmärk oli piiritleda ja ühiskonnale teadvustada seda, mis oli ühist moodsale arhitektuurile kogu maailmas. Selle tulemusena keskendus näitus rohkem modernismi stiililisele küljele. Hitchcock ja Johnson tuvastasid kolm põhimõtet: pigem mahu kui massi väljendamine, pigem tasakaalu kui sümmeetria väljendamine ja kõigi kaunistuste kõrvalejätmine. Nad valisid kõik tööd, mida sellel näitusel esitleti, hoolikalt vastavalt nendele reeglitele. Pärast näitust avaldasid Hitchcock ja Johnson raamatu "International style", milles kirjeldasid niihästi moodsat arhitektuuri, oma näitust kui selle koostamise põhimõtteid ja aitasid kinnistada uut terminit ühiskonna teadvuses.
Rahvusvahelise stiili esteetika nõudis loobumist rahvuskultuurde iseärasustest ja ajaloolisest dekoorist. Esiplaanile tõusid sirged jooned, puhtad geomeetrilised vormid ning siledad klaas– ja metallpinnad. Materjalidest eelistati raudbetooni. Interjööris hinnati suuri avatud ruume.
Sõjajärgseil aastail olid rahvusvahelise stiili tüüpilised näited Mies van der Rohe, Johnsoni ja Ieoh Ming Pei pilvelõhkujad.
1950ndail saab Mies van der Rohest juhtiv ärihooneid projekteeriv arhitekt. Tema loodud kõrghooned rõhutasid puhtaid geomeetrilisi vorme: risttahukakujulisele metallkarkassile kinnitub klaasfasaad, mis moodustub terve korruse kõrgustest identsetest akendest. Sellistena nägid välja  tornelamu Lake Shore Drive Apartments Chicagos (1951), büroohooned Seagram Building New Yorgis (1958) ja  Toronto-Dominion Centre (valmis 1969). Mies van der Rohe loodud internatsionaalse stiili etalonid leidsid laialdast jäljendamist 1950.–1960. aastail.
1970. aastatel sai rahvusvaheline stiil tugeva kriitika osaliseks, eelkõige Robert Venturi poolt, kes rajas arhitektuuris postmodernismi.
Provints (Prantsusmaa)

Prantsusmaa provintside, piirkondade, departemangude ja linnade vapid

Prantsuse vappide galerii tutvustab Prantsusmaa provintside, piirkondade ja departemangude ja mõningate linnade vappe. Neid kasutatakse ajalooliste ja tänapäevaste piirkondade ja linnade visuaalseks tuvastamiseks Prantsusmaal.
Starship Technologies

Kontorid

2018. aasta alguse seisuga olid ettevõttel kontorid Tallinnas, Londonis, Redwood Citys, Washingtonis ja Hamburgis.
Yalobusha maakond

Ajalugu

Maakond moodustati 1833. aastal.
Motonori Matsuyama

Motonori Matsuyama (jaapani keeles 松山 基範 Matsuyama Motonori; 25. oktoober 1884 – 27. jaanuar 1958) oli jaapani geofüüsik.
Kivimitesse kristalliseerumisel salvestunud magnetiliste mineraalide magnetilist orientatsiooni uurides avastas ta, et Maa magnetvälja poolused on planeedi ajaloo jooksul korduvalt kohti vahetanud ning et pööre on toimunud suhteliselt kiiresti.
Motonori Matsuyama ja Bernard Brunhesi auks nimetati viimati (umbes 780 000 aastat tagasi) toimunud magnetpooluste vahetumine Brunhesi-Matsuyama pöördeks.
Suislepa raamatukogu

Suislepa raamatukogu on raamatukogu Viljandi maakonnas Viljandi vallas Suislepa külas. Raamatukogu juhataja on Kairi Lõhmus.
Jiang Jieshi

Generalissimus Chiang Kai-shek (Jiǎng Jièshí 蔣介石); ameeriklaste hüüdnimi Gimo; 31. oktoober 1887 (või 1888) – 5. aprill 1975) oli Guomindangi (Hiina Rahvusliku Partei) juht. Ta oli Hiina Vabariigi president 1948. aastast kuni surmani.
Ta sündis nimega Chiang Chou-tai (Jiǎng Zhōutài 蔣周泰); tema teine nimi oli Chiang Chung-cheng (Jiǎng Zhōngzhèng 蔣中正). Ta sündis Zhejiangi provintsis Fenghua maakonnas (奉化縣) Ningbos. Tema vanemad olid Chiang Zhaocong (蔣肇聰) ja Wang Caiyu (王采玉). "Kai-shek" on tema viisakusnimi ühes kantoni omaladinas.
Tema esimene abikaasa (äramääratud abielus) oli Mao Fumei (毛福梅). Chiang õppis pärast alghariduse saamist Hiinas kaks aastat (1908–1910) ühes Jaapani sõjaväeakadeemias. Seal astus ta Sun Yatseni Revolutsioonilisse Liigasse. 1910 naasis ta Hiinasse ja oli aastaid seotud Shanghai allilmaga. 1920. aastate alguses alustas ta uuesti sõjalist ja poliitilist karjääri Guangzhous. Temast sai väljapaistev tegelane Qingi dünastia kukutamist taotlevas liikumises.
Chiangi, kes oli Sun Yatseni õpilane ja tema lese Soong Qinglingi noorema õe mees, ja tema uut abikaasat Soong May-lingi, keda tavaliselt nimetatakse "madame Chiang Kai-shek", toetas Teise maailmasõja ajal ja pärast seda kindlalt USA Hiina lobi, mis nägi nendes lootust kristlikule ja demokraatlikule Hiinale. Chiang Kai-sheki poliitika oli kristlikkusest ja demokraatlikkusest kaugel, kuid see jäi USA avalikkusele teadmata, sest sõja-aastatel ja pärast seda oli Hiinas tugev riiklik tsensuur ja USA-s enesetsensuur. USA toetas Chiang Kai-sheki võitlust Jaapani vallutajate vastu Teise maailmasõja ajal ning hiljem võimu eest Hiinas peetud Hiina kodusõjas Hiina Kommunistliku Partei Rahvavabastusarmee vastu, mida juhtis Mao Zedong.
Ksantoom

Ksantoom on kollakalt sillerdav, rasva täis makrofaagide kogunemisest tekkinud sõlmeke või sõlmekeste kogum nahal. Seisundit, mis toob kaasa ksantoomid, nimetatakse ksantomatoosiks.
Ksantoome põhjustavad ainevahetushäired, tavaliselt kõrge kolesteroolitaseme tõttu.
Gdański laht

Gdański laht on laht Euroopa keskosas, Läänemere lõunarannikul. Läänest piirab lahte Pommeri (praegu Poola), idast Preisimaa (praegu Venemaa). Lahe keskmine sügavus on 70 m, suurim 118 m. Vee soolsus 7...8‰.
Lahte suubub osa Wisła harusid. Lahe rannikul asuvad sadamalinnad Gdańsk ja Gdynia.
Kalju Liiva

Saavutused

Ta on 17-kordne Eesti meister vabamaadluses poolraske- ja raskekaalus – 1964, 1966, 1967, 1968–1976, 1978, 1979 – ja absoluutkaalus 1975–1977.
Ta on võitnud kaks kuldmedalit Eesti meistrivõistlustel Kreeka-Rooma maadluses – 1963. ja 1968. aastal.

Rahvusvahelised võistlused

Kalju Liiva on Nõukogude Liidu Dünamo kuuekordne meister vabamaadluses.
Aastast 1966 on ta Nõukogude Liidu suurmeister vabamaadluses.
Zubin Mehta

Zubin Mehta (sündinud 29. aprillil 1936 Mumbais) on India dirigent. Ta kuulub parside usurühma. Mitmekülgne ja rahvusvaheliselt tegev dirigent kasvas üles zoroastristidest muusikute perekonnas.
Mehta lõpetas Viini muusikaakadeemias Hans Swarowsky dirigeerimisklassi. 1958. aastal võitis ta Liverpoolis rahvusvahelise dirigentide konkursi ja sai samas abidirgendi koha.
1962–1978 oli ta Los Angelese Filharmoonikute kunstiline juht. 1978–1991 oli Mehta New Yorgi Filharmoonikute kunstiline juht ja peadirigent.
Mehta on Viini Filharmoonikute, Müncheni Filharmooniaorkestri, Los Angelese Filharmoonikute, Teatro del Maggio Musicale Firenze ja Baieri Riigiorkestri audirigent.
Aastatel 1990, 1995, 1998 ja 2007 on ta juhatanud Viini uusaastakontserti. Ta juhatab seda ka 1. jaanuaril 2015.
20. septembril 2014 esines ta koos Iisraeli Filharmoonikutega Tallinnas Estonia Kontserdisaalis. Ta dirigeeris Pjotr Tšaikovski 6. sümfooniat ja Richard Straussi Kangelaselu.
Mehtal on USA ja India kodakondsus.
Zubin Mehta on abielus endise näitlejanna ja saatejuhi Nancy Kovackiga. Tal on neli last.
ÜRO Inimõiguste Nõukogu

Ühinenud Rahvaste Organisatsiooni Inimõiguste Nõukogu (inglise keeles United Nations Human Rights Council, lühend UNHRC) on ÜRO süsteemi valitsustevaheline organ, mille 47 liikmesriigi vastutusalas on inimõiguste edendamine ja kaitsmine kogu maailmas.
ÜRO Inimõiguste Nõukogu on ÜRO Peaassamblee allorgan, ÜRO Inimõiguste Komisjoni järglane. ÜRO Inimõiguste Nõukogu moodustati ÜRO 2006. aasta 15. märtsi otsusega A/RES/60/251.
ÜRO Inimõiguste Nõukogu 47 liiget valitakse ametisse ÜRO Peaassamblee poolt.
Leelo Rivis

Leelo Rivis (aastani 1997 Hallaste, sündinud 1. juunil 1967 Valgas) on endine Eesti käsipallur. 
Ta on kaheksakordne Eesti meister käsipallis ja parim Eesti naiskäsipallur aastal 2000.
FH-70

Kirjeldus

FH-70 on teiste abimootoriga välihaubitsatega võrreldes kerge. 
Relva on tänu abimootorile (VW tööstusmootor) mugav kasutada. Abimootorit saab kasutada laskeasendisse seadmisel ja iseseisval manööverdamisel. Relvasüsteemi seadmine rännakasendist laskeasendisse abimootori abil võtab aega paar minutit. Mootori rikke korral on võimalik haubitsaga tegutseda ka manuaalselt. Mootoriplokk on vajadusel hõlpsalt lafetist eraldatav ja vahetatav. 
Haubits kasutab hülsita laenguid, mis initsieeritakse luku sees oleva süütekapsliga. Laadimist hõlbustavad laskmise käigus töötav poolautomaatne mürsulaadimismehhanism ja samas automaatselt avanev vertikaalne kiillukk.
Sihtimiseks kasutatakse panoraamsihikut ja kollimaatorit või suunatähiseid. Otselaskmiseks saab kasutada teleskoopsihikut. Sihikutel on sisseehitatud radioaktiivne valgusallikas. Positsioonil suunamiseks kasutatakse kas bussooli või güroskoopi.

Ajalugu

Välihaubits FH-70 projekteeriti ja valmistati Saksamaa (Rheinmetall), Inglismaa ja Itaalia koostööprojektina 1970. aastate algul. Tegemist oli esmakordse kolmikprojektiga Euroopas NATO ajaloos.
Esimesed seeriarelvad anti üle 13. oktoobril 1978 Bundeswehri 51. välisuurtükiväepataljonile. Saritootmine lõpetati Saksamaal 1981. Kokku toodeti Euroopas 446 seda tüüpi haubitsat. Tänaseks on enamus relvastusest maha võetud. Samuti on FH-70 valmistatud litsentsi alusel Jaapanis.
Araabia hobune

Päritolu

Kuna Araabia hobuse taoliste kabjaliste kujutusi on leitud juba muistses kunstis, siis arvatakse, et seda tüüpi hobused elasid juba 2000–3000 aastat eKr Araabia poolsaarel. Nagu ka kõrberahvas, kellega koos nad elasid, kohanesid Araabia hobused karmi keskkonnaga, olles ekstreemselt vastupidavad ja võimelised ellu jääma väga kasinate toidukogustega.

Välimus

Araabia hobusel on väike pea laia otsaesise, nõgusa profiili ning väikeste kõrvadega. Tal on suured ilmekad silmad ja laiad ninasõõrmed. Kael on elegantne ja loomulikult kaarja hoiakuga. Rind on lai ja sügav. Araabia hobustel on lühike ning sirge selg ja märkimisväärne on see, et neil on tavalise 18 ribipaari asemel neid hoopis 17. Neil on horisontaalne laudjas ja kõrge hoiakuga saba. Nahk on alati musta värvusega hoolimata kasuka värvusest. Saba ja lakk on siidised. Turjakõrgus on enamasti 1,44 ja 1,52 meetri vahel. Need hobused on väga graatsilised välimuses ja liikumises. Enim esinevad värvused on kastanpruun, hall, kõrb ja must. Valged märgised näol ja jalgadel on tihti esinevad.

Kasutamine

Puhtaverelisi Araabia hobuseid aretatakse tänapäeval kõikjal maailmas. Neid näidatakse näitustel kuid nad on ka väga sobilikud kestvussõiduhobused (on võimelised läbima 161 kilomeetrit päevas).
Laagriõlu

Ajalugu

16. sajandil (või isegi varem) oli Baieri õllepruulijatel kohustus õlut pruulida vaid aasta jahedamatel kuudel. Et õlu oleks suvekuudel kättesaadav, hoiti seda koobastes ja kivikeldrites. Aastatel 1820–1830 reisis Baieri õllepruulija Gabriel Sedlmayr II noorem Euroopas eesmärgiga täiustada oma pruulimisoskust. Naastes lõi ta stabiilsema ja tervikliku laagriõlle, mille retsept levis kiiresti üle Euroopa. 
Kasutades teistsugust linnast ja kohalikku vett, lõi Baieri õllepruulija Josef Groll 1842. aastal Plzeňis kuldse värvusega õlle, mis sai tuntuks pilsnerina.
Smiltynė

Smiltynė on Leedu linna Klaipėda osa. Saksa keeles Sandkrug. Asub Kura säärel Kopgalisest lõuna pool. Smiltynė asub Kura sääre rahvuspargi territooriumil. Kuna linnaosa on ülejäänud Klaipėdast Kura lahega eraldatud, siis peavad sellega ühendust praamid.
Suurem osa Smiltynėst on kaetud metsaga. Linnaosa kõrgeim koht on liivast koosnev 36,5 meetri kõrgune Hageni mägi.
Eric Clapton (album)

"Eric Clapton" on Eric Claptoni esimene sooloplaat, mis ilmus 1970. aasta augustis. 
Albumit salvestati 1969. aasta novembrist kuni 1970. aasta jaanuarini USA-s Los Angeleses pärast kontserditurneed ansambliga Delaney & Bonnie. Clapton kasutas taustabändina samu muusikuid, kes tegid kaasa sellel turneel. Samuti oli enamiku laulude kaasautoriks Delaney ja Bonnie Bramlett. Plaadil on Clapton rohkem vaoshoitud kui oma varasematel salvestistel. Album on olemuselt bluusi ja roki segu, kuid sisse on segatud ka R&B-d, kantrit, gosplit ja poppi.